Goccius in onore di S.Barbara di Ulassai
(Cantati durante la novena di S. Barbara che si celebra nella chiesa campestre, località omonima di Ulassai, durante le nove settimane che precedono la festa nella 3° settimana di maggio)

Ritornello:
In su celu coronada, cali stella luminosa
Santa Barbara, gloriosa, siais de nosu abogada!
Santa Barbara, gloriosa, siais de nosu abogada!

In tempus de idolatria
regnendi Massimilianu,
nascis de babbu paganu
Barbara in Nicomedia,
de santidadi po ghia,
ses de su cielu mandada.

             Santa Barbara, gloriosa...

In manera prodigiosa
su battismu asi arricciu,
su coru tuu s'esti uniu
a Gesus, candida sposa,
ses bella e mistica rosa
de tottus is donus ornada.

             Santa Barbara, gloriosa...

In turri t'hadi inserrau,
babbu tuu po vanidadi;
sa divina Trinidadi
innì tui as professau;
e de su Verbu incarnau
s'alta dottrina sagrada.

            Santa Barbara, gloriosa...

Valenti in teologia
t'acclamat su Damascenu,
e su spiritu serenu
sublimi a sa professia;
ses cali segura e ghia
de sa genti consultada.

       Santa Barbara, gloriosa...

De vidi e puresa tati
no est digna prus sa terra,
po custu ti movit gherra
sa potestadi infernali,
bolit chi sposu mortali
pighis virgini sagrada.

      Santa Barbara, gloriosa...

Is gentilis podestadis
bolint anzis chi adoris
cun incensus e onoris
is falsas divinidadis;
ma de is empias voluntadis
ses nemiga declarada.

      Santa Barbara, gloriosa...

A peis de Marianu
po ti privai de vida
Dioscuru parricida
ti trascinat disumanu
bolint cun furori insanu
sias a morti cundennada.

      Santa Barbara, gloriosa…

Su romanu presidenti
ingannau de sa speranza
de indi binci sa costanza
ordinat subitamenti
chi siast barbaramenti
in pubblicu flagellada.

      Santa Barbara, gloriosa...

Ma tottus sunfris costanti,
finzas is pettinis de femi;
fuis però s'inferru
turmentu prus infamanti.
ses'ispollada in s'istanti
po essi prus insultada.

             Santa Barbara, gloriosa...

Una nui prodigiosa
ammantat su corpus santu;
cumandat Gesus intantu
chi cun manu piedosa,
salvit s'Angelu, sa sposa
chi a Gesus s'esti invocada.

             Santa Barbara, gloriosa...

Nienti serbit su portentu
a cunverti su paganu,
Dioscuru, prus insanu,
cun furori violentu,
a sa figlia, in su momentu,
dona morti cun sa spada.

            Santa Barbara, gloriosa...

Ma su cielu infuriau,
po delittu tanti orrendu,
s'oscuressit e tremendu
unu raju est abbasciau;
resta su babbu abbrusciau,
de s'innocenti svenada.

            Santa Barbara, gloriosa...

Una stella luminosa
poni fini a sa tempesta.
e su cielu est tottu in festa
ad arriccìri vittoriosa
s'eroina generosa
po Gesus sacrificada.

       Santa Barbara, gloriosa...

Protettora salutari
benefica in tottus is logus;
ses de rajus e de fogus
e de pirigulus de mari,
cun affettu singulari
in s'universu acclamada.

       Santa Barbara, gloriosa...

In is urtimus momentus
de custa mortali crugi,
donai tempus e lugi
po arriccìri is Sacramentus,
po chi partaus cuntentus
a sa Patria suspirada.

       Santa Barbara, gloriosa...